Súradnice: 49°53′25.00″S 119°29′37.00″Z﻿ / ﻿49,8902778°S 119,4936111°Z﻿ / 49.8902778; -119.4936111

**Kelowna** je mesto v kanadskej provincii Britská Kolumbia. Leží na brehu jazera Okanagan v údolí Okanagan Valley. Jeho názov je odvodený od indiánskeho pomenovania samice medveďa grizzly.

Poloha Regionálneho okresu *Central Okanagan*
V *Kelowne* sídli správa regionálneho okresu Central Okanagan, tretej najväčšej metropolitnej oblasti v provincii (po oblastiach Lower Mainland a Victoria).

S jeho scenériou a suchým a miernym podnebím sa Kelowna stala jedným z najrýchlejšie sa rozvíjajúcich miest v Severnej Amerike. Adekvátne riadenie takého rýchleho rastu a zvládanie dôsledkov z neho vyplývajúcich je zdrojom vážneho záujmu jeho obyvateľstva. V Kelowne sú po Vancouveri druhé najvyššie ceny pozemkov v Kanade. Niekedy býva porovnávaná s Kaliforniou, pre jej miernu klímu a pestovanie viniča v jej okolí.

Kelowna je 22. najväčšia metropolitná oblasť v krajine.

Dejiny mesta
------------

Prvýkrát bolo toto územie osídlené misionármi v roku 1859, no mesto Kelowna bolo oficiálne založené v roku 1905. Na severe susedí s mestami *Lake Country* a *Vernon*, na západe cez jazero s mestom *Westbank*, na juhozápade s mestom *Peachland* a na juhu s mestami *Summerland* a *Penticton*.

Ekonomika
---------

Kelowna v roku 1920
Väčšina obyvateľov Kelowny pracuje v oblasti služieb. V lete je v meste populárne člnkovanie a v zime lyžovanie v neďalekom lyžiarskom stredisku Big White Ski Resort.

V meste sa stáča víno so svetoznámou reputáciou. Vinice sú najmä v južnej časti mesta, kde sú ideálne klimatické podmienky na pestovanie viniča. V Kelowne tiež sídli *Sun-Rype*, výrobca ovocných nápojov a cukroviniek.

Demografia
----------

Podľa sčítania ľudu z roku 2006 býva v Kelowne 106 707 obyvateľov. Z nich je 48,4 % mužov a 51,6 % žien. Detí pod 5 rokov je v oblasti 4,8 % z celkového počtu obyvateľov.

Takmer 18,4 % obyvateľstva Kelowny je v dôchodkovom veku (nad 65 rokov pre mužov aj ženy).

Etnický pôvod obyvateľov
------------------------

|  |  |
| --- | --- |
| Angličania | 20 665 |
| Škóti | 16 275 |
| Nemci | 13 170 |
| Kanaďania | 12 410 |
| Íri | 12 265 |
| Francúzi |   7 455 |
| Ukrajinci |   4 485 |
| Holanďania |   2 905 |
| Poliaci |   2 815 |
| Nóri |   2 765 |
| Švédi |   2 380 |
| Rusi |   2 045 |
| Taliani |   1 865 |
| Severoamerickí Indiáni |   1 695 |
| Welšania |   1 390 |

Rozdelenie obyvateľstva podľa vierovyznania
-------------------------------------------

Jazero *Okanagan*

|  |  |
| --- | --- |
| protestanti | 40,7% |
| rímskokatolíci | 17,9% |
| iné kresťanské cirkvi |   6,8% |
| ostatné náboženstvá |   3,0% |
| ateisti | 31,6% |

Vzdelanie
---------

Verejné školy v Kelowne sú súčasťou školského obvodu *School District 23 Central Okanagan*, alebo frankofónneho *School District 93 Conseil scolaire francophone*.

V meste je 20 základných a 9 stredných škôl a 3 verejné univerzity:

* UBC Okanagan, kampus Univerzity Britskej Kolumbie
* Okanagan College
* Sprott-Shaw Community College

Doprava
-------

Stavba mosta *William R. Bennett Bridge*
Po niekoľko rokov viedla cez mesto iba jedna hlavná diaľnica, Highway 97. Sama o sebe nebola zlá, no jej prepojenie so všetkými mestami na východe a západe provincie bolo možné len s jej napojením na pomalú, kľukatú transkontinentálnu diaľnicu Highway 1 a diaľnicu Highway 3. Keďže údolie *Okanagan Valley* je vyhľadávaným miestom oddychu pre obyvateľov *Vancouveru*, v roku 1986 bola vybudovaná nová diaľnica Highway 5, ktorá skrátila cestovnú dobu medzi obidvoma miestami o dve hodiny. Táto 425 km dlhá diaľnica začína v meste Hope a končí v meste Kamloops. Jej vybudovaním sa podarilo dobu jazdy z Vancouveru do Kelowny skrátiť na čas pod štyri hodiny.

Kelowna je so západným brehom jazera spojená trojprúdovým pontónovým mostom Okanagan Lake Bridge. V súčasnosti prebieha výstavba nového mosta William R. Bennett Bridge, ktorý ho nahradí.

V Kelowne sa nachádza medzinárodné letisko s pravidelnými odletmi do Calgary, Edmontonu, Vancouveru, Toronta, Victorie, Seattlu, Las Vegas a Honolulu a sezónnymi letmi do Mexika.

Podnebie
--------

Na kanadské podmienky má Kelowna suchú a miernu klímu s priemernou ročnou teplotou 7,7 °C. V januári sa priemerná teplota pohybuje okolo -3,8 °C a v júli 19,1 °C. Jazero Okanagan zmierňuje v zime výkyvy počasia, no studenému arktickému vzduchu sa niekedy podarí preraziť až do údolia – najnižšia zaznamenaná teplota je -36,1 °C, zo dňa 30. decembra 1968. Letá sú horúce a slnečné – najvyššia zaznamenaná teplota je 39,5 °C, zo dňa 24. júla 1994.

Na mesto spadne za rok priemerne 300 mm zrážok, pričom jedna tretina zrážok dopadne na zem vo forme snehu. Kelowna je najmenej veterným mestom v Kanade, keďže za rok má 39 percent dní bez vetra.

Štadióny a mestské atrakcie
---------------------------

*Kelowna Marina*, prístav na jazere *Okanagan*
* Prospera Place - aréna s 6 800 miestami na sedenie
* The Apple Bowl - odkrytý štadión s 1 000 miestami na sedenie
* Rotary Centre for the Arts – umelecké stredisko
* Kelowna Art Gallery – galéria umenia
* Kelowna Community Theatre - divadlo
* Kelowna Museum – mestské múzeum
* Kelowna Marina – prístav na jazere Okanagan
* Capital News Centre
* The Bluff – aréna s odkrytou strechou
* Kasugai Gardens - záhrada, nachádzajúca sa za mestskou radnicou. Bola postavená na počesť nadviazania vzťahov s partnerským mestom Kasugai v Japonsku

Športové kluby
--------------

* Kelowna Rockets (hokej) - Western Hockey League (Víťazi Memorial Cupu v roku 2004)
* Okanagan Sun (ragby) - Canadian Junior Football League
* Kelowna Falcons (bejzbal) - West Coast Collegiate Baseball League
* Kelowna Wilderness (basketbal) - Outdoor Basketball Association
* Okanagan Challenge (futbal) - Pacific Coast Soccer League

Zaujímavosti
------------

* V sci-fi seriáli Stargate SG-1 je jedna z postáv, Jonas Quinn, členom národa *Kelowna* na planéte *Langara*. Stargate SG-1 sa v rokoch 1996 až 2006 nakrúcal vo Vancouveri.
* Podľa indiánskych legiend a údajných pozorovaní žije v jazere jazerná príšera - Ogopogo.

Partnerské mestá
----------------

* Holandsko  Veendam, Holandsko
* Japonsko  Kasugai, Japonsko

Iné projekty
------------

Commons
* Spolupracuj na Commons Commons ponúka multimediálne súbory na tému **Kelowna**

Externé odkazy
--------------

* Oficiálna stránka mesta Kelowna Archivované 2007-09-27 na Wayback Machine (po anglicky)
* Portál mesta Kelowna (po anglicky)

| * z
* d
* u
Mestá v Kanade podľa počtu obyvateľov |
| --- |
| 1 000 000+ | 
* Toronto, ON
* Montreal, QC
* Calgary, AB
* Ottawa, ON
* Edmonton, AB

 | Vlajka Kanady |
| 500 000+ | 
* Winnipeg, MB
* Mississauga, ON
* Vancouver, BC
* Brampton, ON
* Hamilton, ON
* Surrey, BC
* Quebec, QC

 |
| 200 000+ | 
* Halifax, NS
* Laval, QC
* London, ON
* Markham, ON
* Vaughan, ON
* Gatineau, QC
* Saskatoon, SK
* Kitchener, ON
* Longueuil, QC
* Burnaby, BC
* Windsor, ON
* Regina, SK
* Oakville, ON
* Richmond, BC
* Richmond Hill, ON

 |
| 100 000+ | 
* Burlington, ON
* Oshawa, ON
* Sherbrooke, QC
* Greater Sudbury, ON
* Abbotsford, BC
* Lévis, QC
* Coquitlam, BC
* Barrie, ON
* Saguenay, QC
* Kelowna, BC
* Guelph, ON
* Trois-Rivières, QC
* Whitby, ON
* Cambridge, ON
* St. Catharines, ON
* Milton, ON
* Langley, BC
* Kingston, ON
* Ajax, ON
* Waterloo, ON
* Terrebonne, QC
* Saanich, BC
* John’s, NL
* Thunder Bay, ON
* Delta, BC
* Brantford, ON
* Chatham-Kent, ON
* Clarington, ON
* Red Deer, AB

 |